b'\n_START_ARTICLE_\nBegunec\n_START_PARAGRAPH_\nBegunec je oseba, ki (z)be\xc5\xbei iz domovine pred nevarnostjo, preganjanjem ali neprijetnostmi zaradi vojnih, politi\xc4\x8dnih, religioznih ali rasnih razlogov.\n_START_SECTION_\nStatus begunca\n_START_PARAGRAPH_\nV skladu s Konvencijo o statusu beguncev, sprejeto na Diplomatski konferenci Zdru\xc5\xbeenih narodov o statusu beguncev in oseb brez dr\xc5\xbeavljanstva 28. 7. 1951, je status begunca lahko priznan osebi, ki se\xc2\xa0\xc2\xbbzaradi utemeljenega suma pred preganjanjem, osnovanem na rasi, veri, narodni pripadnosti, pripadnosti dolo\xc4\x8deni dru\xc5\xbebeni skupini ali dolo\xc4\x8denemu politi\xc4\x8dnemu prepri\xc4\x8danju, nahaja izven dr\xc5\xbeave, katere dr\xc5\xbeavljan je, in ne more, ali zaradi tak\xc5\xa1nega strahu no\xc4\x8de u\xc5\xbeivati varstva te dr\xc5\xbeave, ali osebo, ki nima dr\xc5\xbeavljanstva, in se nahaja izven dr\xc5\xbeave, kjer je imela obi\xc4\x8dajno prebivali\xc5\xa1\xc4\x8de, pa se zaradi tak\xc5\xa1nih dogodkov ne more ali no\xc4\x8de zaradi omenjenega strahu vrniti v to dr\xc5\xbeavo\xc2\xab\xc2\xa0(Konvencija o statusu beguncev)._NEWLINE_Konvencija o statusu beguncev iz leta 1951 je klju\xc4\x8dni dokument mednarodne za\xc5\xa1\xc4\x8dite beguncev. Opozarja, da sta pri re\xc5\xa1evanju tega pojava potrebna mednarodno sodelovanje in prevzemanje odgovornosti vseh dr\xc5\xbeav. Protokol iz leta 1967 je raz\xc5\xa1iril njen namen ter odstranil geografske in \xc4\x8dasovne omejitve. Tako je konvencija postala univerzalni instrument za\xc5\xa1\xc4\x8dite, v \xc4\x8dasu, ko se je begunstvo za\xc4\x8delo pojavljati po vsem svetu (Temeljni dokument UNCHR)._NEWLINE_Republika Slovenija je kot podpisnica \xc5\xbdenevske konvencije in \xc4\x8dlanica EU dol\xc5\xbena nuditi mednarodno za\xc5\xa1\xc4\x8dito tistim posameznikom, ki za\xc5\xa1\xc4\x8dite niso dele\xc5\xbeni v dr\xc5\xbeavi njihovega dr\xc5\xbeavljanstva oziroma stalnega prebivali\xc5\xa1\xc4\x8da (izvorne dr\xc5\xbeave). Te dr\xc5\xbeave ne morejo ali no\xc4\x8dejo izvajati zakonov ali pa ne spo\xc5\xa1tujejo mednarodnih konvencij, ki so jih podpisale. Za mednarodno za\xc5\xa1\xc4\x8dito ali azil lahko zaprosi tudi tujec ali oseba brez dr\xc5\xbeavljanstva, ki meni, da je v mati\xc4\x8dni dr\xc5\xbeavi sistemati\xc4\x8dno preganjan, zaradi svojega politi\xc4\x8dnega prepri\xc4\x8danja ali zaradi svoje verske, rasne, narodnostne ali etni\xc4\x8dne pripadnosti. Prav tako lahko za mednarodno za\xc5\xa1\xc4\x8dito zaprosi, kdor meni, da bi bila ob vrnitvi v mati\xc4\x8dno dr\xc5\xbeavo ogro\xc5\xbeena njegovo \xc5\xbeivljenje ali svoboda oziroma bi bil lahko izpostavljen mu\xc4\x8denju ali ne\xc4\x8dlove\xc5\xa1kemu ravnanju ali kaznovanju. O pro\xc5\xa1nji odlo\xc4\x8di pristojni organ, to je Sektor za statusne zadeve Ministrstva za notranje zadeve (Mednarodna za\xc5\xa1\xc4\x8dita (azil))._NEWLINE_V Sloveniji poznamo dva statusa mednarodne za\xc5\xa1\xc4\x8dite (t. i. azil), in sicer status begunca in subsidiarno za\xc5\xa1\xc4\x8dito. Status begunca se prizna osebi, ki utemeljeno in verodostojno izka\xc5\xbee, da je v mati\xc4\x8dni dr\xc5\xbeavi ogro\xc5\xbeen zaradi rase, vere, narodnosti, politi\xc4\x8dnega prepri\xc4\x8danja ali pripadnosti posebni dru\xc5\xbebeni skupini. Subsidiarna za\xc5\xa1\xc4\x8dita pa se prizna osebi, ki ne izpolnjuje pogojev za priznanje statusa begunca, vendar izka\xc5\xbee utemeljene in verodostojne razloge, da bi ji bila ob vrnitvi v mati\xc4\x8dno dr\xc5\xbeavo povzro\xc4\x8dena resna \xc5\xa1koda, ki zajema smrtno kazen ali usmrtitev, mu\xc4\x8denje ali nehumano ali poni\xc5\xbeevalno ravnanje ali kazen prosilca v izvorni dr\xc5\xbeavi ter zaradi resne in individualne gro\xc5\xbenje za \xc5\xbeivljenje ali svobodo prosilca zaradi samovoljnega nasilja v situacijah mednarodnega ali notranjega oboro\xc5\xbeenega spopada (Azil, mednarodna za\xc5\xa1\xc4\x8dita)_NEWLINE_Leta 2014 je bilo v Sloveniji vlo\xc5\xbeenih 385 pro\xc5\xa1enj za mednarodno za\xc5\xa1\xc4\x8dito, status mednarodne za\xc5\xa1\xc4\x8dite pa je bil priznan 44 osebam (Statistika, Pro\xc5\xa1nje za mednarodno za\xc5\xa1\xc4\x8dito v Republiki Sloveniji).\n_START_SECTION_\nBegunci po svetu\n_START_PARAGRAPH_\nV okviru Organizacije zdru\xc5\xbeenih narodov se s problemi beguncev ukvarja UNHCR (Visoki komisariat Zdru\xc5\xbeenih narodov za begunce). Po podatkih UNHCR je bilo leta 1991 po vsem svetu okoli 17 milijonov beguncev, k tem \xc5\xa1tevilu pa potrebno pri\xc5\xa1teti prav toliko migrantov. Begunci so stalnica v evropski zgodovini. V letih 1890-1919 je pred Turki zbe\xc5\xbealo okoli milijon Armencev, po letu 1917 je okoli 1,5 milijona Rusov zbe\xc5\xbealo v zahodnoevropske dr\xc5\xbeave. Po drugi svetovni vojni je bilo okoli 15 milijonov Nemcev izgnanih z nekdanjih nem\xc5\xa1kih obmo\xc4\x8dij na vzhodu in jugovzhodu Evrope. Okoli pol milijona Karelijcev je konec 2. svetovne vojne pred sovjetsko zasedbo zbe\xc5\xbealo na Finsko. Iz Mad\xc5\xbearske je po spodleteli vstaji leta 1956 v Avstrijo prebegnilo okoli 160.000 oseb. 1992\xe2\x80\x931995 je so valove beguncev povzro\xc4\x8dili vojni spopadi na tleh nekdanje Jugoslavije (700.000).\n_START_SECTION_\nSlovenski begunci\n_START_PARAGRAPH_\nMno\xc5\xbei\xc4\x8dno so Slovenci be\xc5\xbeali na te\xc5\xbeje dostopne lokacije ali gradi\xc5\xa1\xc4\x8da pred tur\xc5\xa1kimi roparskimi pohodi v 15. in 16. stoletju (Josip Lavti\xc5\xbear, Juna\xc5\xa1ka doba Slovencev (1935/36). Najbolj znani begunec iz verskih razlogov je bil Primo\xc5\xbe Trubar. Voja\xc5\xa1ki begunci (beguni, ube\xc5\xbeniki, uhaja\xc4\x8di, dezerterji, flihtlingarji), ki so se \xc5\xbeeleli izogniti dolgi voja\xc5\xa1ki slu\xc5\xbebi, so znani iz \xc4\x8dasov pred francosko okupacijo, ko so \xc5\xa1li med rokovnja\xc4\x8de. Veliko jih je bilo med 1825 do 1843, 1853 pa jih je vojska razgnala. Med prvo svetovno vojno so s fronte pobegli skriva\xc4\x8di sestavljali zeleni kader. Gori\xc5\xa1ki Slovenci z obmo\xc4\x8dja so\xc5\xa1ke fronte so bili prisiljeni v begunstvo med letoma 1916 in 1919 (skupaj z Italijani in Furlani 80.000); zavetje so dobili na Slovenskem ali pa so jih nastanili v tabori\xc5\xa1\xc4\x8da v Avstriji, na \xc4\x8ce\xc5\xa1kem in po Italiji (vse do Sicilije). Travmati\xc4\x8dno je bilo begunsko obdobje 1945\xe2\x80\x931949, ko so pora\xc5\xbeeni sodelavci in simpatizerji okupatorja be\xc5\xbeali na Koro\xc5\xa1ko in potem v Argentino (13.000)._NEWLINE_Od beguncev je treba lo\xc4\x8diti izseljence (emigrante), zdomce in izgnance kakor tudi beg mo\xc5\xbeganov. Izraz pregnanec se obi\xc4\x8dajno uporablja kot sinonim beguncu. Beguncem sorodni pojav so istrski esuli in optanti.'